b'\n_START_ARTICLE_\nPlinska maska\n_START_PARAGRAPH_\nPlinska maska je za\xc5\xa1\xc4\x8ditno sredstvo za varovanje obraznega dela, o\xc4\x8di, dihalnih organov in prebavnih organov pred strupenimi snovmi, ki se \xc5\xa1irijo po zraku. Maska pokriva obraz in tako strupenim snovem prepre\xc4\x8duje vstop v telo preko o\xc4\x8di in dihalnih organov. Zrak, ki ga uporabnik diha skozi masko se filtrira preko posebnega filtra. Najpogosteje je njihova uporaba vidna med nasilnimi demonstracijami, ko policija plinske maske uporabi za za\xc5\xa1\xc4\x8dito pred solzivcem. Ne smemo jih zamenjevati z izolirnim dihalnim aparatom, ki ga uporabljajo gasilci._NEWLINE_Prve za\xc5\xa1\xc4\x8ditne maske, predhodnice dana\xc5\xa1njih plinskih mask, so se pojavile \xc5\xbee v \xc4\x8dasu srednjega veka, ko je v Evropi razsajala \xc4\x8drna smrt. To so bile preproste platnene ali usnjene maske napolnjene s snovmi, ki naj bi odganjale kugo. Sredi devetnajstega stoletja so se pojavili prvi patenti za\xc5\xa1\xc4\x8ditnih mask za dihanje vendar te maske nikoli niso zares za\xc5\xbeivele in so bile proizvedene v majhnih koli\xc4\x8dinah. Prvi\xc4\x8d pa so se maske mno\xc5\xbei\xc4\x8dno pojavile v prvi svetovni vojni, ko so se za\xc4\x8deli na boji\xc5\xa1\xc4\x8du uporabljati bojne strupe. Te maske so bile sprva zelo preproste, gaze namo\xc4\x8dene v kemi\xc4\x8dne snovi, kasneje pa so po obliki postale vedno bolj podobne plinskim maskam, kot jih poznamo danes._NEWLINE_Vse od prve svetovne vojne pa do danes so plinske maske stopale korak z razvojem strupenih snovi, ki jih je \xc4\x8dlovek izumil za bojne in nebojne namene. Danes obstaja ve\xc4\x8d vrst za\xc5\xa1\xc4\x8ditnih mask, njihove izvedbe so odvisne od namena uporabe. Nekatere pokrivajo le dihalne poti ter tako uporabnika \xc5\xa1\xc4\x8ditijo pred prahom in manj nevarnimi snovmi medtem ko druge, predvsem voja\xc5\xa1ke maske, pokrivajo celoten obraz ter tako uporabniku nudijo ve\xc4\x8djo za\xc5\xa1\xc4\x8dito. Te maske so tudi bolj vzdr\xc5\xbeljive saj morajo prenesti ve\xc4\x8dji nabor strupov, kot so razli\xc4\x8dni bojni strupi, biolo\xc5\xa1ka oro\xc5\xbeja ter radioaktivni prah._NEWLINE_Specialni filtri (ki filtrirajo to\xc4\x8dno dolo\xc4\x8dene strupene oz. \xc5\xa1kodljive snovi), se ozna\xc4\x8dujejo z razli\xc4\x8dnimi barvnimi in \xc4\x8drkovnimi oznakami._NEWLINE_Uporabnost maske je v veliki meri odvisna od filtra oz. cedila, skozi katerega potuje zrak, ki ga uporabnik maske nato vdihuje. Najpogosteje se v cedilu uporablja aktivno oglje, ki iz zraka absorbira nevarne snovi. Taka za\xc5\xa1\xc4\x8dita je le kratkotrajna, le okoli 50 min odvisne od koncentracije strupov, nato se aktivno oglje v situ nasi\xc4\x8di s strupenimi snovmi in je sito potrebno zamenjati. Maske iz obdobja 2. svetovne vojne pa so imele filtre, ki so vsebovali azbest. Zaradi splo\xc5\xa1no znanih \xc5\xa1kodljivih vplivov azbesta se danes taki filtri ne uporabljajo ve\xc4\x8d. Proizvajali so jih vsaj do leta 1956, kasneje pa se je uporaba azbesta za te namene pri\xc4\x8dela opu\xc5\xa1\xc4\x8dati. Zato se starih plinskih mask, katerih proizvajalca, leta proizvodnje in/ali izvora ne poznamo, ne uporablja. S staranjem se spreminja tudi elasti\xc4\x8dnost gumijastih delov maske, ki nalegajo na obraz, posledi\xc4\x8dno pa maska ni ve\xc4\x8d zra\xc4\x8dno tesna. Tudi sodobni filtri so po dolo\xc4\x8denem \xc4\x8dasu neuporabni saj se v procesu staranja, v zgradbi filtra zgodijo dolo\xc4\x8dene kemi\xc4\x8dne spremembe in filter izgubi svojo za\xc5\xa1\xc4\x8ditno funkcijo. Najbolj \xc5\xa1kodljiva sta vro\xc4\x8dina in vlaga, zato proizvajalci filtre obi\xc4\x8dajno za\xc5\xa1\xc4\x8ditijo s folijo, ki jih \xc5\xa1\xc4\x8diti pred vlago in zrakom._NEWLINE_Ker plinska maska \xc5\xa1\xc4\x8diti le obraz in ne celega telesa so razvili posebno obleko, ki strupom iz skupine mehurjevcem in \xc5\xbeiv\xc4\x8dnim strupom prepre\xc4\x8duje stik s ko\xc5\xbeo ter jim tako onemogo\xc4\x8da do bi pri\xc5\xa1li v telo preko ko\xc5\xbee.'